**GUVERNUL ROMÂNIEI**

**HOTĂRÂRE**

**privind aprobarea programului de interes naţional în domeniul protecţiei şi promovării drepturilor persoanelor cu dizabilităţi „Înfiinţarea de servicii sociale în vederea asigurării tranziției tinerilor cu dizabilități de la sistemul de protecție socială a copilului către sistemul de protecție a persoanelor adulte cu dizabilități”**

*În temeiul art. 108 din Constituţia României, republicată, al art. 133 alin. (1) lit. a) din Legea asistenţei sociale nr. 292/2011 cu modificările ulterioare, precum şi al art. 96 din Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare,*

Guvernul României adoptă prezenta hotărâre.

**ART. 1 -** Se aprobă programul de interes naţional în domeniul protecţiei şi promovării drepturilor persoanelor cu dizabilităţi „Înfiinţarea de servicii sociale în vederea asigurării tranziției tinerilor cu dizabilități de la sistemul de protecție socială a copilului către sistemul de protecție a persoanelor adulte cu dizabilități”, prevăzut în anexa care face parte integrantă din prezenta hotărâre.

**ART. 2 -**Fondurile necesare pentru finanţarea programului de interes naţional prevăzut la art. 1 se asigură de la bugetul de stat, prin bugetul aprobat Ministerului Muncii și Justiției Sociale, în limita fondurilor bugetare aprobate Autorităţii Naţionale pentru Persoanele cu Dizabilităţi.

**ART. 3 -(1)** Acordarea finanţării se realizează în urma unui proces de evaluare şi selecţie, pe baza propunerilor de proiect elaborate de furnizorii publici de servicii sociale, în nume propriu sau în parteneriat cu furnizorii de servicii sociale publici/privaţi, acreditaţi în condiţiile legii.

**(2)** Evaluarea şi selecţia proiectelor din cadrul programului de interes național prevăzut la alin. (1) se realizează de către Autoritatea Naţională pentru Persoanele cu Dizabilităţi, potrivit Hotărârii Guvernului nr. 50/2015 privind organizarea, funcţionarea şi atribuţiile Autorităţii Naţionale pentru Persoanele cu Dizabilităţi, cu modificările şi completările ulterioare.

**(3)** Metodologia de selectare şi finanţare a programului de interes naţional se aprobă în termen de 30 de zile de la data intrării în vigoare a prezentei hotărâri, prin ordin al ministrului muncii şi justiţiei sociale.

**ART. 4 -** Monitorizarea implementării şi controlul fondurilor alocate în cadrul programelor de interes naţional în domeniul protecţiei şi promovării drepturilor persoanelor cu dizabilităţi se asigură de către Autoritatea Naţională pentru Persoanele cu Dizabilităţi.

**PRIM-MINISTRU,**

**MIHAI TUDOSE**

**ANEXĂ**

**PROGRAM DE INTERES NAŢIONAL**

**„Înfiinţarea de servicii sociale în vederea asigurării tranziției tinerilor cu dizabilități de la sistemul de protecție socială a copilului către sistemul de protecție a persoanelor adulte cu dizabilități”**

**Scop**

Dezvoltarea de servicii sociale care să conducă la participarea deplină a tinerilor cu dizabilităţi în societate.

**Obiectiv general**

Creşterea calităţii vieţii tinerilor cu dizabilități proveniți din sistemul de protecție socială a copilului, asigurarea tranziției către sistemul de protecție a persoanelor adulte cu dizabilități și prevenirea instituționalizării persoanelor cu dizabilităţi din comunitate, concomitent cu dezvoltarea serviciilor alternative de sprijin pentru viaţă independentă şi integrare în comunitate.

**Obiectiv specific**

Dezvoltarea serviciilor sociale de tip centre de zi şi locuinţe protejate în vederea asigurării tranziției tinerilor cu dizabilități de la sistemul de protecție socială a copilului către sistemul de protecție a persoanelor adulte cu dizabilități, precum și a preveniri instituționalizării persoanelor cu dizabilităţi din comunitate.

 **Indicatori fizici**

- creşterea numărului de locuinţe protejate cu 80;

- creşterea numărului de centre de zi cu 50;

- prevenirea instituționalizării a minim 400 de tineri cu dizabilități proveniți din sistemul de protecție socială a copilului.

**Indicatori de eficienţă**

 - prevenirea instituționalizării unui număr de 400 de tineri cu dizabilități proveniți din sistemul de protecție socială a copilului, beneficiari ai serviciilor sociale nou-înfiinţate;

 - prevenirea instituţionalizării persoanelor adulte cu dizabilităţi din comunitate, beneficiare ale serviciilor sociale nou-înfiinţate.

**Perioadă de derulare**

Programul se derulează pe o perioadă de 3 ani, respectiv 2018 - 2020.

**Buget**

Bugetul aferent acestui program de interes naţional este de 61.412 mii lei, din care:

 - 12.283 mii lei în anul 2018;

 - 36.848 mii lei în anul 2019;

 - 12.283 mii lei în anul 2020.

**Aplicant:** direcţiile generale de asistenţă socială şi protecţia copilului

**Parteneri:** organizaţiile neguvernamentale, acreditate în condiţiile legii, care desfăşoară activităţi în domeniul protecţiei persoanelor cu dizabilităţi şi, după caz, consiliile locale, prin serviciile publice de asistenţă socială